Tydens dié kort fees is ŉ CD, byvoorbeeld deur Ingrid Glorie, redakteur van die Nederlandse tydskrif Maandblad Zuid-Afrika bekendgestel. “Ingrid is passievol oor Afrikaans en beywer haar vir die bevordering van Afrikaans,” sê Anna.
Anna meen daar is nie fout met ons musiekbedryf nie en beskryf dit as ŉ fantastiese bedryf. “Ek dink mense wat neersien op Afrikaanse musiek is kleingeestig want jy moet alles in konteks sien. Die lojaliteit van die Afrikaanse luisteraar en gehoorlid is vir my ongelooflik. Ons gehoor staan by ons, maak nie saak wat gebeur nie. Dié soort lojaliteit kan ’n mens vir niks verruil nie.”
“Elke sanger het verskillende prioriteite en ek sien glad nie neer daarop nie. Vir party gaan dit oor geld en ander moet ŉ gesin onderhou, maar ek wat Anna is, gaan nie lekker kan slaap as ek nie van die musiek hou wat ek sing nie.” Sy meen wel dat sy meer oop is as in die verlede om saam iemand te werk of ’n bietjie meer aan haar styl te werk. “Ek dink dis goed om ’n bietjie te vernuwe.”
As ’n mens vir ŉ rukkie met Anna Davel gesels het, besef jy hoe passievol sy oor musiek is. Sy laat jou met nuwe respek – nie net vir haar nie, maar ook vir kunstenaars soos sy wat getrou bly aan hul kuns en aan hulself.
Salar de Uyuni, een van die platste plekke ter wêreld, word tydens die reënseisoen bedek met ŉ dun lagie water wat ŉ spieëlbeeld verskaf wat alles reflekteer.